作者：李泳
词牌/韵律：贺新郎

paragraphs: 门掩长安道。
卷重帘、垂杨散暑，嫩凉生早。
午梦惊回庭阴翠，蝶舞莺吟未了。
政露冷、芙蓉池沼。
金雁尘昏么弦断，理馀音、尚想腰支袅。
欢渐远，思还绕。
临皋望极苍江渺。
晚潮平、湘烟万顷，断虹残照。
彩舫凌波分飞后，别浦菱花自老。
问锦鲤、何时重到。
楼迥层城看不见，对潇潇、暮雨怜芳草。
幽恨阔、楚天杳。